钦定古今图书集成/明伦汇编/氏族典/第218卷 > 罗通
## 钦定古今图书集成/明伦汇编/氏族典/第218卷 > 罗通

按《明外史罗通传》：“通字学古，吉水人。永乐十年进士。
授御史，巡按四川。三殿灾，极陈时政阙失。忤旨，出为
交阯清化知州。宣德元年，黎利反，贼方围化，通与指挥打忠坚守，乘间出破贼，杀伤甚众。贼久攻不下，令
降将蔡福说降。通登陴大骂，贼知城不可拔，引去。宣
宗大奖劳之，改户部员外郎，出理宣府军饷。正统初”，
迁兵部郎中。从尚书王骥整饬甘肃边务。以贪淫事
为骥所觉。骥遣通奏边情，即疏通罪下狱，谪广西容
山闸官。已，调东莞河泊所官。景帝监国，以于谦荐，起
兵部员外郎，守居庸关。俄进郎中。帝即位，进右副都
御史。景泰元年召入，参赞京营军务，兼理院事。于谦
以山西近寇，请遣大臣往镇。杨洪亦乞重臣护军，转
饷大同。帝以命通。通本谦所举，而每事抵牾，人由是
不直通。二年冬召还，仍赞军务。东宫改建，加太子少
保。四年进右都御史。通好大言，遇人辄谈兵。自陈杀
贼功，求世袭武职，为给事中王竑所劾。帝释不罪。英
宗复位，又自陈创谋迎驾，同入南城，为石亨等所蔽，
乃授其二子所镇抚。天顺三年致仕归，卒。